Irkut MC-21

Irkut MC-21 (, ; ) er navnet på en serie af tre to-motorers narrow body passagerfly udviklet og produceret af Irkut og Jakovlev Design Bureau, der er en del af United Aircraft Corporation (UAC). Flyene er af mellemdistancetypen med plads til 150-212 passagerer.

Designet er baseret på Jakovlevs tidligere design for den to-motores Jakovlev Jak-242, der aldrig er blevet sat i produktion. Jak-42 er en videreudvikling af den tre-motorers Jakovlev Jak-42. Ifølge en udtalelse fra den russiske vice-premierminister Dmitrij Rogozin vil serieproducerede MC-21'ere få navnet Jak-242.

Flyet er planlagt til at afløse de aldrende Tupolev Tu-154 og Tupolev Tu-204/214, der fortsat er i tjeneste i en række tidligere sovjetstater, og var planlagt til at blive leveret i 2016, men de første leveringer er blevet forsinket.

Den første MC-21-300 var færdigproduceret den 8. juni 2016 og fløj første gang den 28. maj 2017. Basismodellen MC-21-300 blev godkendt til kommerciel passagerflyvnig af de russiske luftfartsmyndigheder den 28. december 2021. Som følge af Ruslands invasion af Ukraine i 2022 blev indført en række sanktioner mod Rusland, herunder mod Irkut Corporation og United Aircraft Corporation. Det europæiske flysikkerhedsagentur EASA indstillede alt arbejde med typegodkendelsen af MC-21. For at omgå sanktionerne forsøger Irkut at fremstille flyet ved brug af russiske komponenter og motorer. Irkut meddelte i april 2022, at det forventes, at udskiftningen af vestlige dele med russiske dele vil være gennemført i løbet af 2–3 år, og den russiske regering forventer, at de russiske komponenter i MC-21 vil udgøre 97% i 2024, hvorved flyet er uafhængig af import af komponenter.

Udvikling og design 

MC-21 blev oprindeligt designet med et indhold af komposit på 33%, hvilket vil stige til 40-45% som følge af en ny type vinge af komposit udviklet af Sukhoi Civil Aircraft Company, et datterselskab af Sukhoj, der også indgår i United Aircraft Corporation.

Motorerne til flyene bliver leveret af Pratt & Whitney, der leverer PW1400G til Irkut Corporation. Varienten MC-21-310 vil dog blive fremstillet med russiske Aviadvigatel PD-14 motorer. 

Andre leverandører til MC-21 er bl.a. United Technologies Corporation, der gennem Hamilton Sundstrand og Goodrich leverer bl.a. forsynings- og kontrolsystemer. Andre leverandører er Rockwell Collins og Avionika, der leverer avionik og californiske Zodiac Aerospace, der leverer til kabinen, herunder vand- og affaldssystemer.

UAC planlægger, at MC-21 vil blive 10-15% mere effektiv end tilsvarende fly fra Airbus og Boeing og at flyet vil være 15% lettere, have 20% lavere driftsomkostninger samt 15% mindre brændstofforbrug end Airbus A320. Prisen for en MC-21 forventes at være $35 millioner.

Pr. januar 2015 er produceret to prototyper. De første leverancer af det færdige fly var forventet gennemført i 2017, men er løbende blevet udskudt.
 Indførelsen af sanktioner mod Rusland har yderligere forsinket udviklingen, og Irkut og den russiske regering forventer nu, at flyet kan leveres i 2024-25.

Varianter 

Den grundlæggende MC-21-300 er designet til at kunne medbringe ca. 180 passagerer i en enkelt klasse og følges op med varianterne MC-21-200 med ca. 150 passagerer og MC-21-400 med plads til 212 passagerer. Varianterne omfatter tillige "Long Range" (LR) modeller. En mindre variant, MC-21-100 var planlagt, men blev opgivet for ikke komme i konkurrence med UAC's Sukhoj Superjet 130. der er tillige overvejet at udvikle varianter til brug for fragt og som business jets.

MC-21-200
Mellem 130 og 165 sæder; tilsvarende fly Airbus A319, Boeing 737-700 og Bombardier CS300
MC-21-300
Grundmodel med mellem 160 og 211 sæder; svarende til Airbus A320, Comac C919 og Boeing 737-800.
MC-21-310
Som MC-21-300, men med russiske motorer. 
MC-21-400
Planlagt forlænget model med op til 230 passagerer, tilsvarende Airbus A321, Boeing 737-900ER, 757-200 og Tupolev Tu-204-100/214.

Specificationer

Ordrer 

Efter afviklingen af MAKS airshow 2013 steg det samlede antal af ordrer på flyet til 276 stk. ifølge Irkuts salgs- og marketingdirektør.

Se også 
Tilsvarende fly
 Airbus A320neo
 Boeing 737 MAX
 Bombardier CSeries
 COMAC C919
 Kawasaki YPX
 Tupolev Tu-204

Noter

Eksterne links 

 Irkut MC-21 på Irkuts hjemmeside 

Fly fra Rusland
Passagerfly
United Aircraft Corporation
2-motors jetfly